Dôvodová správa

Všeobecná časť:

Cieľom návrhu je zákonom určiť súbor dokumentov, ktoré je povinný navrhnutý kandidát na funkciu sudcu Ústavného súdu Slovenskej republiky (ďalej len „ústavný súd“) predložiť pred voľbou do Národnej rady Slovenskej republiky. Rozsah týchto podkladov pre rokovanie Národnej rady Slovenskej republiky nebol v právnom poriadku doteraz konkretizovaný. 
Doteraz sa zoznam dokumentov, ktoré mali kandidáti predložiť, opieral o požiadavku Ústavnoprávneho výboru Národnej rady Slovenskej republiky formulovanú v liste jeho predsedu. Išlo vždy o oznámenie subjektom oprávneným navrhovať kandidátov na funkciu sudcu ústavného súdu, aké listiny je potrebné s návrhom predložiť.  Tento zoznam vychádzal z podmienok, ktoré musí kandidát na funkciu sudcu Ústavného súdu Slovenskej republiky spĺňať a tiež z doterajšej praxe Ústavnoprávneho výboru NR SR.
Navrhuje sa, aby doklady, ktoré je kandidát na funkciu povinný predložiť do Národnej rady Slovenskej republiky boli uvedené priamo v zákone. Novou povinnosťou pre kandidátov bude predložiť Národnej rady Slovenskej republiky odpis z registra trestov.
Pre poslancov, ktorí navrhujú  kandidátov prezidentovi republiky, ide o dôležitú informáciu, s ktorou by mali byť (ako aj neskôr prezident republiky) oboznámení. 
Záznam v odpise z registra trestov nebude prekážkou na zvolenie kandidáta, keďže Ústava Slovenskej republiky stanovuje taxatívne podmienky, ktoré musí sudca ústavného súdu spĺňať a bezúhonnosť medzi ne nepatrí.  Hlavným cieľom návrhu je poskytnúť poslancom Národnej rady Slovenskej republiky relevantné informácie, na základe ktorých si budú môcť vytvoriť obraz nie len o odbornosti, ale aj bezúhonnosti navrhovaného  kandidáta a podľa toho sa pri hlasovaní rozhodnúť. Týmto sa tento návrh približuje zavedeniu tzv. nulovej tolerancie, aká je stanovená u iných právnických profesií. 
Zavedením novej povinnosti predložiť odpis z registra trestov sa zároveň odbúrava jeden z dôvodov možného nátlaku na sudcu v budúcnosti pri jeho rozhodovacej činnosti.

Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná. Návrh zákona nebude mať priamy dopad na verejné rozpočty, neprináša nárok na pracovné sily a nemá vplyv na zamestnanosť a tvorbu pracovných miest, ani na životné prostredie.


DOLOŽKA  ZLUČITEĽNOSTI
Návrhu zákonov s právom Európskych spoločenstiev a právom Európskej únie

1. Predkladateľ  právneho predpisu:
Skupina poslancov Národnej rady Slovenskej republiky

2. Názov právneho predpisu:
Návrh zákona, ktorým sa dopĺňa zákon č. 38/1993 Z. z. o organizácii Ústavného súdu Slovenskej republiky o konaní pred ním a o postavení jeho sudcov v znení neskorších predpisov v znení zákona č. 293/1995 Z.z. , zákona č. 398/1998 Z.z. , zákona č. 97/1999 Z.z. , zákona č. 226/2000 Z.z. , zákona č. 124/2002 Z.z. , zákona č. 514/2003 Z.z. , zákona č. 551/2003 Z.z. , zákona č. 324/2004 Z.z. , zákona č. 586/2004 Z.z., zákona č. 546/2005 Z.z. a zákona č. 122/2006.

3. Problematika návrhu právneho predpisu :
a) nie je upravená v práve Európskych spoločenstiev
b) nie je upravená v práve Európskej únie: 
c) nie je upravená v judikatúre Súdneho dvora Európskych spoločenstiev ani v judikatúre Súdu prvého stupňa

4. Záväzky   Slovenskej   republiky   vo   vzťahu   k  Európskym  spoločenstvám  a  Európskej únii:
irelevantné

5. Stupeň   zlučiteľnosti   návrhu   právneho   predpisu  s  právom   Európskych     spoločenstiev a právom Európskej únie:
irelevantné

6.  Gestor:
irelevantné













Osobitná časť:

Čl. I.

Určuje sa, ktoré doklady musia byť predložené Národnej rade Slovenskej republiky  spolu s návrhom  na voľbu kandidáta na funkciu sudcu ústavného súdu. Nedoručenie (resp. nedoplnenie na výzvu) uvedených písomností v určenom termíne, je prekážkou pre voľbu navrhnutého kandidáta v Národnej rade Slovenskej republike (resp. jej výboroch). 

Čl. II
Navrhuje sa účinnosť od 1. apríla 2008.

